Document ID: /fineweb-2-swissfilter-quality_10-filterrobots/filtered/02038.jsonl.gz/3665

Surpigliar ina chascharia ch’elavura aifer in onn rodund 1 milliun liters latg è in pulit squitsch. I saja ina gronda responsabladad vers ils purs, declera Andreas Grob. «Sch’i na funcziuna betg, lura han ils purs in problem», di el. Responsabladad ha el dentant era per ses trais collavuraturs ch’el ha pudì surpigliar.
El haja dentant sustegn dals purs, dals collavuraturs ma era da ses bab che ha sez manà ina butia ch’elavurava e vendeva products da latg. Uschia quinta Andreas Grob da pudair manar la chascharia uschia ch’ils purs ed el sez sajan cuntents.
Dapli spezialitads
La finamira d’Andreas Grob è sco emprim da manar vinavant uschè bain la chascharia sco ses antecessur ha fatg quai. Pli tard po el s’imaginar da producir dapli spezialitads ed augmentar la vendita da tals en las butias ed a la gastronomia da la regiun.